# KISKŐRÖS VÁROS POLGÁRMESTERE

### ELŐTERJESZTÉS

( a Képviselő-testület 2021. november 10-i rendkívüli ülésére)

**TÁRGY: A KISKŐRÖSI REMÉNYSÉG ALAPÍTVÁNY TÁMOGATÁSI KÉRELMÉNEK ELBÍRÁLÁSA**

A Kiskőrösi Reménység Alapítvány (továbbiakban: Kérelmező) képviseletében Hollósi Simon György kuratóriumi elnök és Pénzes Péter kuratóriumi titkár 2021. október 18. napján kelt levelében -Kiskőrös Város Önkormányzata Képviselő-testületének a 16/2015. (VI.18.) önkormányzati rendelete az államháztartáson kívüli forrás átadás-átvételéről (továbbiakban: rendelet) 5. § (3)-(4) bekezdésének megfelelően - támogatási kérelmet nyújtott be Kiskőrös Város Önkormányzata (továbbiakban: Önkormányzat) részére harangláb beszerzése, építése céljából.

A harangláb elhelyezésének munkálatainak nagy része már elkészült. Maradt azonban olyan lényeges költség része az építkezésnek, ami nélkül nem működhetne biztonsággal, és közelebbről nézve látványában is befejezetlen maradna a hívogatóan szép harangláb. A villanyvédelem, villanyszerelési munkák, a talapzat burkolása, a környezet tereprendezése már meghaladják az egyház erejét. A Kiskőrösi Reménység Alapítvány civil forrásokat is igyekezett a feladathoz előteremteni, de a munkálatok végére ez az erőforrás is kevésnek bizonyult.

Az igényelt támogatási összeg 1.000.000,- Ft, azaz Egymillió forint.

Kiskőrös Város Önkormányzatának 2021. évi költségvetési lehetőségeinek figyelembevételével 1.000.000,- Ft, azaz Egymillió forint támogatási összeg megítélését javasolom a Képviselő-testületnek.

Fentiekre tekintettel javaslom, hogy a Képviselő-testület járuljon hozzá a Kiskőrösi Reménység Alapítvány által beadott kérelem támogatásához a fent megjelölt összeggel és ennek érdekében a határozat-tervezetben foglaltak szerint döntsön.

**Kiskőrös, 2021. november 08.**

**Domonyi László s.k.,**

**polgármester**

**HATÁROZAT-TERVEZET**

A Képviselő-testület

1. egyetért azzal, hogy a Kiskőrös Város Önkormányzata a Kiskőrösi Reménység Alapítvány számára 1.000.000,- Ft, azaz Egymillió forint összegű támogatást nyújtson - Kiskőrös Város Önkormányzatának 2021. évi költségvetésének terhére harangláb beszerzése, építése céljából.
2. felkéri a Polgármestert, hogy a fedezetet Kiskőrös Város Önkormányzatának a Város 2021. évi költségvetéséről szóló 3/2021. (II.22.) önkormányzati rendelete 7. melléklet 2. soráról biztosítsa.
3. felhatalmazza a Polgármestert a támogatással kapcsolatos szükséges jognyilatkozatok megtételére, a támogatási szerződés aláírására.

**Felelős:** polgármester

**Határidő:** azonnal